Hifadhi ya Ruaha iko katikati ya Tanzania umbali wa kilometa 131 magharibi kwa mji wa Iringa. Hifadhi ya taifa ya Ruaha inaenea kwa zaidi ya kilomita mraba 20,000 za ardhi. Hivyo ni mbuga ya pili kwa ukubwa Tanzania baada ya Hifadhi ya Taifa ya Nyerere (Selous). Hifadhi ya taifa ya Ruaha ilianzishwa na Wajerumani mnamo 1910 na mwanzoni iliitwa pori la akiba la saba. Mwishoni mwa miaka ya 1940, Waingereza waliochukua madaraka waliiita pori la akiba la Rungwa. Mnamo 1964, mwishowe iliitwa Hifadhi ya taifa ya Ruaha, kutokana na Mto Ruaha. Jina la Ruaha limetoholewa kutoka lugha ya Kihehe 'Ruvaha' likimaanisha 'mto', hii inamaanisha mto Ruaha Mkuu uliopita katikati ya hifadhi na ndio mto unaosaidia wanyama kupata maji mwaka mzima. Hifadhi ya Kitaifa ya Ruaha inajulikana kwa idadi kubwa ya tembo (inakadiriwa kuwa zaidi ya 10,000) wanaokusanyika katika eneo moja kuliko eneo lingine lolote Afrika Mashariki na idadi nzuri ya wanyama walanyama. Inajulikana sana kuwa moja ya hifadhi ambayo unaweza kuona makundi ya simba hadi simba 20. Pia ni eneo muhimu kwa mbwa mwitu. Hifadhi hii ni maarufu kwa wanyama aina ya kudu wakubwa na wadogo ambao hupatikana kwa wingi katika hifadhi.